胡翰
青霞洞天偕章三益佥事观石枰
太末一为客，倏忽三四龄。
常恐玄发变，未谐沧海情。
今晨属休暇，文彦皆合并。
方舟济沙步，飞盖指岩扃。
青霞天之表，赤日午正停。
息阴无择木，抱渴无藏冰。
宁知大火维，有此真福庭。
巨石跨千尺，如梁架青冥。
深疑地肺开，洞见天光明。
玉树交左右，禽鸟无一声。
凉风度涧水，炎浊荡然清。
昔闻偶弈者，坐隐交心兵。
相持势方急，旁睨耽若醒。
柯烂胡不归，海枯固其恒。
蛮触递翻覆，大化何由停。
不如饮美酒，且置石间枰。